Kirjoittaja on median murroksesta ja mediataloudesta väitellyt YTT, vapaa toimittaja ja viestintäyrittäjä.

Harvoin tulee oltua Fox Newsin kanssa samoilla linjoilla, mutta tästä asiasta olen Foxin toimittajan kanssa samaa mieltä: median pitäisi pyytää anteeksi koulupojalta, joka leimattiin yhden some-videoklipin perusteella vanhalle intiaanimiehelle ja sotaveteraanille ilkkuvaksi häiriköksi.

Sosiaalisessa mediassa ja uutismediassa levisi viikonloppuna viraalivideo, joka esitti amerikkalaisteinin ja alkuperäisväestöön kuuluvan vanhemman miehen intensiivistä kohtaamista Lincolnin muistomerkillä Washingtonissa. Intiaanimies lauloi shamaanimantraa ja paukutti rumpuansa hyvin lähellä hymyilevää poikaa, jolla oli päässään presidentti Donald Trumpin kannattajien punainen Make America Great Again -lippalakki. Katolisen poikakoulun oppilaat olivat osallistuneet päivällä abortin vastaiseen marssiin, katselleet pääkaupungin nähtävyyksiä ja odottivat bussikyytejä takaisin Kentuckyyn.

Monet viestimet kertoivat teinipoikien ilkkuneen, häiriköineen tai nöyryyttäneen intiaanimiestä rinkinsä keskellä. Lippalakkipäisen nuorukaisen kerrottiin sulkeneen mieheltä tien ja tuijottaneen tätä ylimielinen virne kasvoillaan.

Olen kirjoittanut näistä viraalivideoista ja niiden kyseenalaisesta todistusarvosta ennenkin. Kuten yleensä, myös tässä tapauksessa video alkaa tapahtumien keskeltä ja rajautuu tiiviiseen lähikuvaan. Näemme virnistelevän lippispään, rumpua paukuttavan intiaanin ja taustalla elämöivän poikalauman. Tilanne näyttää ikävältä.

Videon kuvaaja laittaa klipin jakoon, ja sen katsojat tekevät omia tulkintojaan. Tässä vaiheessa ammattimaisesti toimivan median pitäisi kuitenkin malttaa tekemästä hätäisiä päätelmiä.

Näkeehän sen jo tuosta ensimmäisestä videosta, ettei poikajoukko toimi aggressiivisesti eikä lippispää kajoa sormellaankaan rummunpaukuttajaan, vaikka tämä tulee iholle. Jos poika blokkaa mieheltä tien, se ei käy ilmi videolta mutta tätä tarinaa käytettiin videon kehystämiseen. Emme tiedä, miten tuijotustilanteeseen oli tultu tai miten se loppui.

Sen verran paljon on avoimia kysymyksiä, etten minä ainakaan uskaltaisi vielä tällä perusteella uutisoida vanhaa intiaanimiestä nöyryyttävistä Trumpin kannattajista. Amerikkalaisilta uutiskanavilta ei kuitenkaan uskallusta puuttunut.

Eniten välikohtauksella mehusteli lähetyksissään Trumpiin kriittisesti suhtautuva CNN-kanava, jonka alkuperäisen uutisen mukaan ”teinit pilkkasivat alkuperäisväestöön kuuluvaa vanhempaa miestä”. Uutista on sittemmin muutettu, mutta alkuperäinen otsikko näkyy yhä uutislinkin osoitteessa. Suomessa ”nöyryytystä” paheksui ainakin Helsingin Sanomat.

CNN on kansainvälinen kaapelikanava, joka tavoittaa pari miljardia katsojaa yli kahdessasadassa eri maassa. Pelkästään Yhdysvalloissa se näkyy yli sadassa miljoonassa kotitaloudessa. Kun tämä mediatykki käännetään uutislähetyksissä kohti alaikäistä tunnistettavaa teinipoikaa vain sillä perusteella, mikä fiilis joltain viraalivideolta on välittynyt, ollaan vastuuttoman journalismin ytimessä.

Seurauksena koulupojan perhe on saanut osakseen häiriköintiä ja uhkailuja, koulu kiirehti pyytämään oppilaidensa toimintaa anteeksi ja poliitikot paheksuivat. Lippalakissaan virnistelevä koulupoika suorastaan demonisoitiin some-keskusteluissa ja median palstoilla. Esimerkiksi tässä Slate-lehden artikkelissa The MAGA Teenager Who Harassed a Native American Veteran Is Still Unnamed, but We’ve Seen His Face Before pojan ilmeestä tehtiin ikiaikainen pahuuden ilmentymä, joka on toistunut erilaisissa kauhistuttavissa tilanteissa vuosikymmenten varrella:

The face is in this photo of a clutch of white young men crowding around a single black man at a lunch counter sit-in in Virginia in the 1960s, and in many other images of jeering white men from that era. The face is the rows of Wisconsin high school boys flashing Nazi salutes in a prom picture last year. The face is Brett Kavanaugh— then a student at an all-boys Catholic prep school—“drunkenly laughing” as he allegedly held down Christine Blasey Ford. Anyone who knew the popular white boys in high school recognized it: the confident gaze, the eyes twinkling with menace, the smirk. The face of a boy who is not as smart as he thinks he is, but is exactly as powerful. The face that sneers, “What? I’m just standing here,” if you flinch or cry or lash out. The face knows that no matter how you react, it wins.

Kylmäävää tekstiä – varsinkin kun se perustuu täydelliseen väärintulkintaan.

Pienellä MUTTA silti liian pitkällä viiveellä alkoi tulvia lisätietoa ja uusia videoita muistomerkillä kuvatusta välikohtauksesta. Myös MAGA-poika itse pääsi vihdoin kommentoimaan tapahtunutta. Maine oli jo mennyt, mutta hätäinen ja huolimaton uutisointi asettui noloon valoon.

Lisätodisteita voi jokainen halutessaan tarkastella näiltä videoilta.

Tältä pitkältä videolta käy varsin hyvin selville, miten kokonaistilanne kehkeytyy Lincolnin muistomerkin edustalla. Paikalla on Hebrew israelites -niminen ryhmä parrakkaita miehiä, jotka provosoivat ohikulkijoita huuteluillaan. Erityisen paljon heillä on asiaa kentuckylaisille poikakoululaisille, jotka odottavat bussejaan. Miehet huutelevat nuorille törkeyksiä kutsuen näitä muun muassa kalpeanaamoiksi, kouluampujiksi ja insestilapsiksi.

Nuoret eivät käyttäydy tämän videon perusteella aggressiivisesti vaan vastaavat huuteluihin aloittamalla yhteishoilauksen. MAGA-poika selitti omassa kannanotossaan, että he aloittivat opettajansa luvalla heille koulusta tutut hoilaukset vaimentaakseen toisen ryhmän epäasiallisen kommentoinnin.

Videolla näkyy myös, miten rumpua soittava intiaanimies menee itse oman ryhmänsä kanssa poikaporukan keskelle ja miehen ryhmälle tehdään tilaa. Mies halusi oman kertomansa mukaan toimia jonkinlaisena ukkosenjohdattimena jännitteisessä tilanteessa ja rauhoittaa aistimiaan vihan tunteita.

Tällä toisella videolla (kohdasta 0.40 alkaen) näkyy puolestaan se, ettei MAGA-poika hyppää intiaanimiehen tielle ja tietoisesti haasta häntä tuijotuskilpailuun. Päinvastoin, mies kääntyy poikaa kohti väkijoukossa ja menee hänen eteensä paukuttamaan rumpuaan. Tilanne kestää useamman minuutin.

Se, mikä ensin julkisuuteen tulleella videoklipillä vaikutti ylimieliseltä virnistykseltä, näyttäytyy uudessa kontekstissa teinipojan hämmennyksenä ja jonkinlaisena yllättävään ohjelmanumeroon osallistumisena paikallaan seisomalla. Omien sanojensa mukaan poika toivoi rauhoittavansa tilannetta pysymällä liikkumattomana ja rauhallisena, sillä hän arveli aikuisten yrittävän provosoida koululaisia laajempaan konfliktiin.

Ainakaan näillä videoilla ei kuulu, että koululaiset huutelisivat väitettyjä ”Rakentakaa muuri!”- ja ”Trump 2020” -huutoja, mutta on mahdollista, että näinkin on tapahtunut.

MAGA-lippis on aiemminkin herättänyt voimakkaita tunteita, ja siihen liitetään monenlaisia kielteisiä mielikuvia.

Sosiaalisen median käyttäjiltä on turha odottaa viileää harkintaa jakamisessa ja kommentoinnissa, mutta hieman enemmän toivoisi julkisuuden ammattilaisilta. Median toiminta oli täysin kohtuutonta varsinkin tätä yhtä alaikäistä MAGA-poikaa kohtaan.

Anteeksipyyntöjä ei ole kuulunut. Sen sijaan virheellisiin olettamiin perustuneita juttuja on vaivihkaa päivitetty ja siirrytty uusiin aiheisiin.

Olisikohan yleisön ja median reaktio ollut yhtä voimakas, jos pojalla ei olisi ollut Trumpin politiikkaan kytkettyä MAGA-lippistä päässään?